Izaija (Šarić)/Glava 8.
1 Gospod mi reče dalje: "Uzmi ploču veliku i napiši na njoj pismom čovječjim: 'Maher-Šalal-Haš-Baz - Hitro grabi, brzi plijen' 

2 I uzmi mi usto pouzdane svjedoke, naime svećenika Uriju i Zahariji, sina Berekijina!" 

3 Tada ja pristupih k proročici, ona zatrudnje i rodi sina. A Gospod mi zapovjedi: "Maher-Šalal-Haš-Baz; 

4 Jer prije nego još dječak nauči zvati oče i majko, donijet će se bogatstvo od Damaska i plijen od Samarije pred kralja asirskoga." 

5 Dalje još reče mi Gospod: 

6 "Jer ovaj narod prezire vode Šiloaha, što teku tiho, i drži s Resinom i sinom Remalijinim, 

7 Zato, evo, Svemogući će navesti na njih silne, velike vode Eufrata: "kralja Asirije i svu moć njegovu. On će se popeti iznad svih korita svojih, izaći će iznad svih obala svojih. 

8 Razlit će se preko Jude, zaplavit će i poplaviti, dok dođe do grla, Krila će mu se raširiti preko sve kolike zemlje tvoje, o Emanuele! 

9 Bjesnite samo, narodi - i dršćite! Čujte, sve daljine zemlje! Oružajte se - dršćite! Oružajte se, dršćite! 

10 Snujte osnovu - ona će se ipak uništiti! Stvorite odluku - neće biti od nje ništa, jer Bog je s nama. 

11 Jer mi ovako reče Gospod, kad je ruka njegova teško ležala na meni i on me opomenuo, da ne idem putem ovoga naroda: 

12 "Ne zovite urotom sve ono, što ovaj narod zove urotom; i onoga, čega se on boji, ne bojte se i ne plašite se! 

13 Gospoda nad vojskama, njega držite svetim! On neka vam je strah, i on neka vam je bojazan! 

14 On će vam postati povod svetosti, kamen spoticanja, hrid spoticanja za obadvije kuće Izraelove, zamka i mreža za stanovnike Jerusalema. 

15 Mnogi se od njih spotiču i padaju, bit će satrveni, zapleteni i uhvaćeni." 

16 Ja ću sačuvati svjedočanstvo, zapečatiti objavu u svojim učenicima. 

17 Čekat ću Gospoda, koji skriva lice svoje od kuće Jakovljeve, i ufat ću se u njega. 

18 Evo, ja i djeca, koju mi je darovao Gospod, jesmo postavljeni za znak i znamenje u Izraelu od Gospoda nad vojskama, koji stanuje na gori Sionu. 

19 I ako vam reknu: "Pitajte vračare i gatare, koji šapću i guču!", odgovorite: "Ne treba li narod da pita Boga svojega? Zar da pita mrtve za žive?" 

20 Tražite zakon i objavu! Tko ne govori tako, njemu više nema, zore. 

21 Hoda naokolo, zabrinut i gladan. A kad ogladni, upada u gnjev i psuje svojega kralja i Boga! 

22 Okretat će se prema gore i gledat će dolje na zemlju. A eto, ti je samo nevolja i tmina, tjeskoban mrak. 

Izaija (Šarić)